***Önkormányzat***

***Nick***

***N/464-7/2021.***

***J e g y z ő k ö n y v***

*Nick község Önkormányzatának Képviselő-testülete 2021. december 14-én (kedden) 17:30 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Ivánkovics Zoltán képviselő, Novák Elemér képviselő*

***Távolmaradását előzetesen bejelentette:*** *Csorba József képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Kissné Simon Mónika igazgatási ügyintéző, Nagy Attiláné városfejlesztési ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van 4 fő, az ülés határozatképes, azt megnyitotta.*

***Napirendre, illetve további két napirendi pont felvételére az alábbi javaslatot tette:***

*1. Nick Község Önkormányzata Képviselő-testületének 2022. évi munkaterve*

*2. Beszámoló a Répcelaki Közös Önkormányzati Hivatal 2021. évi munkájáról*

*3. Gyermekorvossal kötött megállapodás módosítása*

*4. Rendezési tervvel kapcsolatos döntés*

*5. Gépjármű üzemeltetési szabályzat*

*6. Új kormányzati funkciókód felvétele a törzskönyvi nyilvántartásba*

*7. LEADER pályázat önerő összegének módosítása*

*8. 2022-2025. évi belső ellenőrzési stratégiai terv*

*Képviselő-testület a javasolt napirenddel egyhangúlag egyetértett.*

***1. Napirend***

*Nick Község Önkormányzata Képviselő-testületének 2022. évi munkaterve*

***Előadó:*** *Csorba József polgármester*

***Csorba József polgármester:*** *A munkaterv tartalmazza a következő évi ülések időpontját, illetve napirendi pontjait. A képviselő-testület tagjai az írásos anyagot megkapták. A munkaterv az ülések kötelező napirendi pontjait tartalmazza, az aktuális napirendek pedig felvételre kerülnek. A költségvetésről szóló rendelet megtárgyalása előtt az aktuális járványügyi szabályok figyelembevételével közmeghallgatást kell tartani.*

*Amennyiben nincsen kérdés kéri az előterjesztéshez csatolt határozati javaslat elfogadását.*

*Kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***42/2021. (XII.14.) számú határozat:***

*Nick Község Önkormányzatának Képviselő-testülete a 2022. évre vonatkozó munkatervét az előterjesztés melléklete szerinti tartalommal elfogadja.*

***Felelős:*** *Csorba József polgármester*

***Határidő:*** *azonnal*

***2. Napirend***

*Beszámoló a Répcelaki Közös Önkormányzati Hivatal 2021. évi munkájáról*

***Előadó:*** *dr. Kiss Julianna jegyző*

*Írásos beszámoló és határozati javaslat a jegyzőkönyv mellékleteként csatolva.*

***dr. Kiss Julianna jegyző:****. Elég hosszúra sikerült a beszámoló, mert minden osztály összefoglalta a legfontosabb munkát. Azért is ilyen hosszú, mert nem szedték külön településenként, hanem tartalmazza mindhárom település feladatellátását. Azt gondolja, ha képviselők belepillantottak a beszámolóba, akkor kimerítő képet kaptak a hivatal munkájáról. Kérdés esetén szívesen válaszol.*

*Kérdés, hozzászólás:*

***Csorba József polgármester:*** *Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***43/2021. (XII.14.) számú határozat:***

*Nick Község Önkormányzatának Képviselő-testülete elfogadja a Répcelaki Közös Önkormányzati Hivatal 2021. évi munkájáról szóló beszámolót.*

***Felelős:*** *Csorba József polgármester*

*dr. Kiss Julianna jegyző*

***Határidő:*** *azonnal*

***3. Napirend***

*Gyermekorvossal kötött megállapodás módosítása*

***Előadó:*** *Kissné Simon Mónika igazgatási ügyintéző*

*Írásos előterjesztés, határozati javaslat és a megállapodás a gyermek háziorvosi körzet helyettesítéssel történő ellátásáról 2. számú módosítása a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *Eddig Dr. Izer Ildikó látta el a gyermekorvosi feladatokat. A szerződés hatálya további egy évre változatlan szerződési feltételekkel meghosszabbítható, ha a felek ebben megállapodnak. Tekintve, hogy a gyermekorvosi körzetben egy orvos sem szerzett praxisjogot, az ellátás biztosítása érdekében szükséges a gyermek háziorvosi körzet helyettesítéssel történő ellátásáról szóló megállapodásban rögzített időtartamot meghosszabbítani 12 hónappal, azaz 2022. december 31. napjáig. A megállapodás tervezete az előterjesztés mellékletét képezi. Kéri a képviselő-testület döntését.*

*Kérdés, hozzászólás:*

***Csorba József polgármester:*** *Egyelőre ez csak meghosszabbítás a feladatellátásra, nem praxis. Sajnos nincs jelentkező, aki megvegye a praxisjogot.*

***Novák Elemér képviselő:*** *Szerencsére azért megoldódott a gyermekek ellátása.*

***dr. Kiss Julianna jegyző:*** *A doktornőnek Bükön van a praxisa és az mellé még egyet nem vehet, így csak helyettesítéssel tudja elvállalni a gyermekek ellátását.*

***Németh András alpolgármester:*** *A gyermekorvosról csak jót hallott, nagyon kedves a doktornő. Javasolja a megállapodás meghosszabbítását hosszú távra. Egy hátránya van, hogy a településre nem jön ki a doktornő.*

***Kissné Simon Mónika igazgatási ügyintéző:*** *A veszélyhelyzet miatt nem jön ki a doktornő.*

***Csorba József polgármester:*** *A szerződésnek azt a pontját nem teljesíti a doktornő, hogy rendel a településen, vagy lehetetlen időpontokban jön ki. A szerződés meghosszabbításához két fél kell. Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***44/2021. (XII. 14.) számú határozat:***

*Nick Község Önkormányzatának Képviselő-testülete Dr. IZER és TÁRSA Kft.-vel gyermek háziorvosi körzet helyettesítési feladatai ellátásának tárgyában 2019. december 2-án kötött megállapodást a határozat mellékletét képező megállapodásban foglalt tartalommal módosítja.*

***Felelős:*** *Csorba József polgármester*

***Határidő:*** *azonnal*

***4. Napirend***

*Rendezési tervvel kapcsolatos döntés*

***Előadó:*** *Nagy Attiláné városfejlesztési ügyintéző*

*Írásos előterjesztés, határozati javaslat és a szerződés kivonata a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A képviselő-testület döntött az október 26-i ülésen, hogy pályázatot nyújt be a Lechner Tudásközponthoz a települési tervek elkészítésének támogatására 3 millió forintra. Sajnos a pályázat vizsgálata során a pályázatkiíró jelezte, hogy Nick község nem jogosult 3 millió forintra, hanem csak 1.500.000,-Ft-ra mivel az idei évi adóerőképessége meghaladja a 12 eFt/főt. Így 1,5 millió forintra kell módosítani a kérelmüket, mely azt jelenti, hogy az önkormányzatnak a 2022. és 2023. évi költségvetésében több önerőt kell biztosítani. Megpályáztatták a tervek elkészítését. Három vállalkozó részére küldték ki: RegiPlan Kft.-nek, Rápli Építésziroda 1996 Kft-nek, és a Tér-Háló Kft-nek. A legkedvezőbb ajánlatot a Tér-Háló Kft. adta 6.324.600,- Ft. Kéri a képviselő-testületet, hogy a pályáztatás alapján kössön szerződést a Tér-Háló Kft-vel a megajánlott 6.324.600,-Ft összköltséggel. Kéri a képviselő-testületet, hogy a 1,5 millió Ft támogatáson felül 4.824.600,-Ft önerőt a 2022. és 2023. évi költségvetésében tervezze meg és biztosítsa.*

*Kérdés, hozzászólás:*

***Csorba József polgármester:*** *Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***45/2021. (XII.14.) számú határozat:***

*Nick Község Önkormányzatának Képviselő-testülete Vállalkozói Szerződést köt a TÉR-HÁLÓ TERRA Kft-vel (9024 Győr, Babits M. u. 17/A) nettó 4.980.000,-Ft + 1.344.600,-Ft (27%) ÁFA azaz bruttó 6.324.600,-Ft összegre a települési terv elkészítésére.*

*Az Önkormányzat vállalja, hogy a tervek elkészítéséhez szükséges, 1.500.000,-Ft támogatáson felüli 4.824.600,-Ft költségvetési forrást a 2022. és 2023. évi költségvetéseiben tervezi és biztosítja.*

***Felelős:*** *Csorba József polgármester*

***Határidő:*** *azonnal*

***5. Napirend***

*Gépjármű üzemeltetési szabályzat módosítása*

***Előadó:*** *Kissné Simon Mónika igazgatási ügyintéző*

*Írásos előterjesztés, határozati javaslat és a Gépjármű Üzemeltetési Szabályzat a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *Az önkormányzat fenntartásában működő falugondnoki szolgálat ellátásához új SDL-308 forgalmi rendszámú Opel Zafira Live típusú gépjármű került beszerzésre. Emiatt van szükség a szabályzat módosítására, mert a változtatást át kell vezetni, mely a szabályzatban vastagon szedett dőlt betűvel kerül bevezetésre. Kéri a tisztelt Képviselő-testületet, hogy a Gépjármű üzemeltetési szabályzatát a módosítással egységes szerkezetben szíveskedjen jóváhagyni és elfogadni!*

*Kérdés, hozzászólás:*

***Csorba József polgármester:*** *A szabályzat egyéb pontjai nem változnak, csak a gépkocsi típusa és rendszáma.*

*Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***46/2021. (XII.14.) számú határozat:***

*Nick Község Önkormányzatának Képviselő-testülete a gépjármű üzemeltetési szabályzatot a bevezetett módosítással jóváhagyja, és egységes szerkezetben elfogadja.*

***Felelős:*** *Csorba József polgármester*

***Határidő:*** *azonnal*

***6. Napirend***

*Új kormányzati funkciókód felvétele a törzskönyvi nyilvántartásba*

***Előadó:*** *dr. Kiss Julianna jegyző*

*Írásos előterjesztés és határozati javaslat a jegyzőkönyv mellékleteként csatolva.*

***dr. Kiss Julianna jegyző:*** *A Kincstár már lassan egy éve vizsgálja az önkormányzatok gazdálkodását. Répcelaknál kiszúrták, hogy bizonyos tételeket rossz kormányzati funkció kódra könyveltek le. Mivel Répcelakon ezt feltárták hibának, ezért úgy gondolták, hogy Nicken és Csánigon ki szeretnék javítani, hogy már ne essenek ugyanebbe a hibába. Az előterjesztésben szereplő COFOG-ra kell helyesen átkönyvelni az egyes tételeket. Ezeket a kormányzati funkciókódokat fel kell venni a törzskönyvi nyilvántartásba.*

*Kérdés, hozzászólás:*

***Csorba József polgármester:*** *Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***47/2021. (XII.14.) számú határozat:***

*Nick Község Önkormányzatának Képviselő-testülete a 062020 Településfejlesztési projektek és támogatások, 072111 Háziorvosi alapellátás kormányzati funkciókat tevékenységei közé felveszi, és ezekkel kibővíti törzskönyvi nyilvántartásának adatait.*

***Felelős:*** *Csorba József polgármester*

***Határidő:*** *azonnal*

***7. Napirend***

*LEADER pályázat önerő összegének módosítása*

***Előadó:*** *Nagy Attiláné városfejlesztési ügyintéző*

*Írásos előterjesztés, határozati javaslat és a szerződés kivonata a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A képviselő-testület döntött arról, hogy pályázatot nyújt be Sághely Leader Egyesülethez a jövő évi önkormányzati rendezvények megszervezésére. A pályázat beadásának komoly feltételei vannak. A pályázat beadásához szükséges árajánlatok bekérése megtörtént a rendezvényszervező bevonásával. A rendezvény szervezésére kapott legkedvezőbb ajánlat összege bruttó 2.114.550,-Ft. A képviselő-testület korábban úgy döntött, hogy a rendezvény lebonyolításához szükséges 10%-os önerőre maximum bruttó 200.000,-Ft-ot biztosít. Abban az esetben, ha visszaosztják a bruttó költséget és ezt az összeget megnövelik a kötelező nyilvánossági költséggel (12.700,-Ft a projekttábla költsége), akkor az önerő mértéke 212.725,-Ft. A már meghatározott összegnél 12.725,-Ft-tal túllépték. Kéri a képviselő-testületet, hogy 12.725,-Ft-ot a 2021. évi költségvetés általános tartaléka terhére biztosítsa, hogy a már bekért árajánlatokkal a pályázatot be tudják nyújtani.*

*Kérdés, hozzászólás:*

***Csorba József polgármester:*** *Javasolja, hogy a felmerülő különbözetet biztosítsa a képviselő-testület. Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***48/2021. (XII.14.) számú határozat:***

*Nick Község Önkormányzatának Képviselő-testülete továbbra is fenntartja a döntését, hogy pályázatot nyújt be a Sághegy Leeader Egyesület VP6-19.2.1.-74-7-21 kódszámú „Helyi termékek és értékeke bemutatására szolgáló helyi vagy térségi rendezvények támogatása” című felhívásra a 2022. évi hagyományos családi nap megrendezésére. A program megvalósításához a már biztosított 200.000,-Ft- összegen felüli 12.725,-Ft többletköltséget az Önkormányzat a 2021. évi költségvetésében az általános tartalék terhére biztosítja.*

***Felelős:*** *Csorba József polgármester*

***Határidő:*** *azonnal*

***8. Napirend***

*2022-2025. évi belső ellenőrzési stratégiai terv*

***Előadó:*** *dr. Kiss Julianna jegyző*

*Írásos előterjesztés és határozati javaslat, valamint a 2022-2025. évekre vonatkozó belső ellenőrzési stratégiai terv csatolva.*

*Kérdés, hozzászólás:*

***dr. Kiss Julianna jegyző:*** *Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***49/2021.(XII.14.) számú határozat:***

*Nick Község Önkormányzatának Képviselő-testülete elfogadja az előterjesztés mellékleteként csatolt Belső Ellenőrzési Stratégiai Tervet a 2022 - 2025. évekre vonatkozóan.*

***Határidő:*** *2022. január 1.*

***Felelős:*** *dr. Kiss Julianna jegyző*

***Tájékoztatások, bejelentések:***

***Csorba József polgármester:*** *Valószínűleg a posta január 1-jétől meg fog szűnni. Többszöri reklamálás után a posta úgy jött vissza, hogy megpróbálják, hogy fél év alatt milyen forgalmat tudnak lebonyolítani. Kérte a postától, hogy egy kedvezőbb nyitva tartás legyen, de ezt a posta nem teljesítette. Valószínű, hogy választások előtt nem szűntetik meg a postát a településen.*

*A ravatalazóra kiírt pályázat újból kiírásra került, január 10. a beadási határidő. Amennyiben az időjárás engedi a pályázat elbírálása után a ravatalozó felújítása elkezdődhet.*

***Nagy Attiláné városfejlesztési ügyintéző:*** *Használatbavételi engedélyt kell kérni a ravatalozóra és a villámvédelmet meg kell csináltatni, mely költségbe kerül. A villámvédelem kiépítése a pályázati kiírásban szerepel. A Műgáti út jóváhagyottként szerepel a rendszerben, de hivatalos értesítést még nem kaptak a pályázat eredményéről. Abban az esetben, ha pályázat nyertes lesz és megkapják a támogatói okiratot, elindítható a közbeszerzés, akkor januárban kifizetési kötelezettsége lesz az önkormányzatnak.*

***dr. Kiss Julianna jegyző****: Januárban el kell fogadni az átmeneti gazdálkodásról szóló rendeletet.*

***Nagy Attiláné városfejlesztési ügyintéző:*** *Január 3-án az összes falu programos pályázat kiírásra kerül, melyet egy hónapon belül be is kell adni. A kiírást követően a képviselő-testületnek el kell dönteni, hogy milyen feladat megvalósítására pályázik. Javasolja, hogy ezt is január elején döntse el a testület. Az előzetes kiírásban szerepel a színpad építése.*

***Novák Elemér képviselő:*** *Kérdése, hogy sikerült-e jelenleginél kedvezőbb áron értékesíteni az összegyűjtött sütőolajat.*

***Nagy Attiláné városfejlesztési ügyintéző:*** *Úgy emlékszik, hogy a napokban érkezett egy másik cégtől a sütőolaj összegyűjtésére megkeresés. Kedvezőbb ár esetén tudnak váltani.*

***Csorba József polgármester:*** *A meglévő szerződést egy hónapos határidővel fel tudják mondani kedvezőbb ajánlat esetén.*

***Novák Elemér képviselő:*** *Érdeklődik, hogy a villanyoszlopok cserélése ügyében van-e előrelépés?*

***Nagy Attiláné városfejlesztési ügyintéző:*** *Igen, az E-on tudja, hogy a képviselő előtt lévő villanyoszlop problémás. Az optikai hálózat kiépítésekor a problémás villanyoszlopokat ki fogják cserélni.*

***Ivánkovics Zoltán képviselő:*** *A Táncsics utcában is van egy cserére szoruló oszlop.*

***Németh András alpolgármester:*** *Az Ady Endre utcában is jelentkezik ez a gond.*

***Nagy Attiláné városfejlesztési ügyintéző:*** *Jelezni kell ezeket a problémákat az E-on felé és akkor beleveszi az éves tervükbe.*

***Csorba József polgármester:*** *Kérése, hogy nézzék meg mennyi oszlopot kell cserélni és ezt jelezzék az E-on felé.*

***Németh András alpolgármester:*** *Kérdése, hogy a temető előtt, ahol kidöntötték az oszlopot az a nagy beton, az kihez tartozik?*

***Nagy Attiláné városfejlesztési ügyintéző:*** *Mivel az oszlop a Celldömölki Kábeltelevízió Kft-é, így az ott maradt beton is hozzájuk tartozik.*

***Csorba József polgármester:*** *A tűzoltók a baleset következtében megrongálódott oszlopot levágták, a maradék csonkot ellopták, most már csak a beton oszlop van meg. A Celldömölki Kft. dolgozója ezt tudja, mert ő kötötte át a vezetéket.*

***Novák Elemér képviselő:*** *A kerékpárút mellett az egyik lámpa nem világít, csak pislákol. Ez kihez tartozik?*

***Nagy Attiláné városfejlesztési ügyintéző:*** *A közvilágítással kapcsolatos üzemeltetés az Répcelakhoz tartozik.*

***Csorba József polgármester:*** *Kondor László végzi december 1-je óta a közterületek és külterületi utak fenntartásával összefüggő zöldterületi karbantartási feladatokat, téli időszakban a hótolási, síkosságmentesítési feladatokat. Műgátról is érkezett jelzés, hogy nagyon örültek, hogy elvégezték a hótolást, de egy kicsit szélesebben is elvégezhették volna.*

*A kulturális foglalkoztatott munkakört betöltő kolléganő megszült. A munkakör helyettesítéssel történő betöltése érdekében az intézkedés folyamatban van.*

*A képviselő-testület a tájékoztatásokat tudomásul vette.*

***Csorba József polgármester:*** *Mindenkinek kellemes karácsonyi ünnepeket és boldog új évet kíván.*

*Miután több napirend nem volt, Csorba József polgármester a megjelenést megköszönte, az ülést bezárta.*

***K.m.f***

***Csorba József dr. Kiss Julianna***

***polgármester jegyző***